pythainlp/thaigov-v2-corpus-22032023 huggingface dataset:
วันเสาร์ที่ 11 มีนาคม 2566
11/03/2566
รองนายกฯ อนุทิน เปิด “สวนเพลินจิต” ปอดแห่งใหม่ของคนกรุงเทพฯ เพิ่มพื้นที่สีเขียวลด PM2.5 สำหรับพักผ่อนเชื่อมต่อ 3 สวนใหญ่ รวมระยะทางวิ่งออกกำลังกาย 10 กม. อีกหนึ่งโครงการพัฒนาที่ดิน
รองนายกฯ อนุทิน เปิด “สวนเพลินจิต” ปอดแห่งใหม่ของคนกรุงเทพฯ เพิ่มพื้นที่สีเขียวลด PM2.5 สำหรับพักผ่อนเชื่อมต่อ 3 สวนใหญ่ รวมระยะทางวิ่งออกกำลังกาย 10 กม. อีกหนึ่งโครงการพัฒนาที่ดิน รฟท. เพื่อสาธารณประโยชน์
วันนี้ () น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า วันนี้ (11มี.ค.66) เวลา 17.00 น. นายอนุทิน ชาญวีรกูล รองนายกรัฐมนตรีและรมว.สาธารณสุข ได้เป็นประธานในพิธีเปิดสวนสาธารณะ “สวนเพลินจิต” ถนนดวงพิทักษ์ เขตคลองเตย กรุงเทพมหานคร ซึ่งจะเป็นปอดแห่งใหม่ของคนกรุงเทพฯ ด้วยการเพิ่มพื้นที่สีเขียวใจกลางเมือง เป็นหนึ่งในโครงการพัฒนาที่ดินของการรถไฟแห่งประเทศไทย (รฟท.) เพื่อประโยชน์สาธารณะตามแนวนโยบายของรัฐบาล
รองนายกรัฐมนตรี กล่าวระหว่างในพิธีเปิดฯ ว่า สวนเพลินจิตเป็นโครงการความร่วมมือของกระทรวงคมนาคม โดย รฟท. และเอกชนคือบริษัท เวอริซายน์ จำกัด ผู้ใช้ประโยชน์ในพื้นที่ของ รฟท. บริเวณเลียบทางรถไฟทางด่วนเพลินจิต โดยโครงการเป็นการผสมผสานการพัฒนาในมิติของสุขภาพ คุณภาพชีวิตกับการคมนาคมขนส่ง เชื่อมให้การใช้ชีวิตประจำวันของคนกรุงเทพง่ายขึ้น เพราะทำเลที่ตั้งอยู่ท่ามกลางจุดเชื่อมต่อที่สำคัญมากมาย ไม่ว่าจะเป็นถนนหลัก 2 สาย นั่นคือถนนสุขุมวิท และ ถนนพระราม 4 ซึ่งถือเป็นพื้นที่ใจกลางเมืองย่านธุรกิจ
นอกจากนี้ ยังใกล้จุดเชื่อมต่อระบบขนส่งสาธารณะ คือ รถไฟฟ้า BTS และ รถไฟฟ้าใต้ดิน MRT มีเส้นทางที่สามารถเชื่อมต่อไปยังสวนสาธารณะ 3 สวน ได้แก่ สวนลุมพินี สวนป่าเบญจกิตติ และสวนเบญจกิตติ เป็นเส้นทางวิ่งออกกำลังกายระยะทางรวมประมาณ 10 กม. และทุกพื้นที่ของสวนมีความปลอดภัยด้วยการติดตั้งระบบกล้อง CCTV ระบบไฟฟ้าส่องสว่าง รวมทั้งมีพนักงานรักษาความปลอดภัยที่เข้มงวด
“สวนเพลินจิตไม่เพียงแต่เป็นปอดแห่งใหม่ที่จะช่วยให้สุขภาพให้ทั้งคนไทยและคนต่างชาติที่พักอาศัยหรือทำงานอยู่บริเวณนี้ดีขึ้น แต่ยังจะช่วยสร้างผลกระทบเชิงบวกในด้านต่าง ๆ ไม่ว่าจะเป็น การมีสุขภาพจิตที่ดีขึ้น ปฏิสัมพันธ์ทางสังคมที่เพิ่มมากขึ้นส่งผลสุดท้ายคือคุณภาพชีวิตของคนในเมือง สังคม เศรษฐกิจได้รับการยกระดับให้ดีขึ้นด้วย” นายอนุทิน กล่าว
น.ส.ไตรศุลี กล่าวว่า ภายหลังเป็นประธานกล่าวในพิธีเปิดสวนเพลินจิต นายอนุทิน ได้ร่วมผู้ว่าการ รฟท. ในการปล่อยตัวนักวิ่งและผู้ร่วมกิจกรรมรวมระยะทางการวิ่งเชื่อมต่อระหว่างสวนเพลินจิต สะพานเขียว สวนลุมพินี สวนป่าเบญจกิติ และสวนเบญจกิติ รวม 10 กม. จากนั้น รองนายกรัฐมนตรี ผู้ว่าการ รฟท. และคณะผู้บริหารกระทรวงคมนาคมได้เดินชมพื้นที่สวนเพลินจิตซึ่งมีระยะทาง 2.5 กม. ด้วย
วันอาทิตย์ที่ 12 มีนาคม 2566
12/03/2566
นครพนม เดินหน้าจับมือทุกภาคีเครือข่ายแก้ปัญหา "ส้วมไม่ได้มาตรฐาน" ตามแนวทางแก้จน โดยส่งมอบส้วมมาตรฐานให้ประชาชนแล้ว 1,854 ครัวเรือน จาก 2,677 ครัวเรือน พุ่งเป้าส่งมอบให้แล้วเสร็จภา
นครพนม เดินหน้าจับมือทุกภาคีเครือข่ายแก้ปัญหา "ส้วมไม่ได้มาตรฐาน" ตามแนวทางแก้จน โดยส่งมอบส้วมมาตรฐานให้ประชาชนแล้ว 1,854 ครัวเรือน จาก 2,677 ครัวเรือน พุ่งเป้าส่งมอบให้แล้วเสร็จภายในสิ้นเดือน มี.ค. 66 นี้
วันนี้ (11 มี.ค. 66) นายวันชัย จันทร์พร ผู้ว่าราชการจังหวัดนครพนม เปิดเผยว่า ตามที่รัฐบาล และกระทรวงมหาดไทย ได้ขับเคลื่อนแนวทางการขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาของเศรษฐกิจพอเพียง โดยจัดตั้งศูนย์อำนวยการขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาของเศรษฐกิจพอเพียง หรือ ศจพ. ซึ่ง นายสุทธิพงษ์ จุลเจริญ ปลัดกระทรวงมหาดไทย ได้ให้ความสำคัญและเน้นย้ำว่าการขับเคลื่อนการแก้ไขปัญหาความยากจน คำว่า "ยากจน คือ ทุกความเดือดร้อนที่พี่น้องประชาชนกำลังประสบพบอยู่และไม่สามารถแก้ไขได้ด้วยตนเอง"
"จังหวัดนครพนม ได้ดำเนินการขับเคลื่อนและแก้ไขปัญหา ด้วยการนำแพลตฟอร์ม ThaiQM ที่พัฒนาโดยกรมการปกครองมาเป็นเครื่องมือในการ Re X-ray ข้อมูลความเดือดร้อนเพิ่มเติมนอกเหนือจากระบบ TPMAP ซึ่งจากข้อมูลพบว่า มีพี่น้องประชาชนที่เป็นสูงอายุ ผู้พิการ และผู้ได้รับความเดือดร้อน "ไม่มีส้วมที่ได้มาตรฐาน" จำนวนกว่า 2,677 ครัวเรือน ทางจังหวัดฯ จึงได้ร่วมกับอำเภอและส่วนราชการ องค์กรปกครองส่วนท้องถิ่น บูรณาการร่วมกับภาคีเครือข่ายในพื้นที่แก้ไขปัญหาในเรื่องดังกล่าวเพื่อให้เกิดผลลัพธ์ที่เป็นรูปธรรมอย่างยั่งยืน" นายวันชัยฯ กล่าว
นายวันชัย จันทร์พร ผู้ว่าราชการจังหวัดนครพนม กล่าวต่ออีกว่า เมื่อวานนี้ จังหวัดนครพนมได้จัดโครงการ "โถสุขภัณฑ์ ปันสุข ลุกนั่งปลอดภัย ห่วงใยผู้สูงวัย" โดยมี หัวหน้าส่วนราชการ นายอำเภอ กำนัน ผู้ใหญ่บ้าน ผู้บริหาร อปท. ในพื้นที่ ร่วมลงพื้นที่ ซึ่งการดำเนินโครงการฯ ดังกล่าว เป็นการดำเนินการแก้ไขปัญหาความเดือดร้อนให้กับพี่น้องประชาชนตามแนวทางการแก้จน เพื่อให้ผู้สูงอายุ ผู้พิการ ผู้ขาดโอกาสได้เข้าถึงโถสุขภัณฑ์ที่ถูกสุขลักษณะ และปลอดภัยต่อผู้สูงอายุ ผู้พิการ อันจะเป็นการพัฒนาคุณภาพชีวิตให้กับประชาชนชาวจังหวัดนครพนม ขณะนี้มีความคืบหน้าผลการดำเนินการส่งมอบโถสุขภัณฑ์ให้กับพื้นที่แล้วเสร็จได้แก่ อำเภอศรีสงคราม อำเภอนาทม อำเภอวังยาง และเทศบาลเมืองนครพนม รวมทั้งสิ้น 1,854 ครัวเรือน อยู่ระหว่างดำเนินการ อีก 9 อำเภอ จำนวน 813 ครัวเรือน โดยจังหวัดนครพนมมีเป้าหมายที่จะดำเนินการส่งมอบให้แล้วเสร็จภายในเดือนมีนาคม 2566 นี้
"เพราะทุกความเดือดร้อนของประชาชนคือหน้าที่ของคนมหาดไทย และข้าราชการทุกคนในฐานะข้าราชการที่ดีในพระบาทสมเด็จพระเจ้าอยู่หัว ข้าราชการที่ดีของพี่น้องประชาชน ซึ่งไม่ว่าปัญหาดังกล่าวจะลำบากยากเข็ญเช่นไร พวกเราจะไม่ทอดทิ้งประชาชน และจะพุ่งเป้าไป "บำบัดทุกข์ บำรุงสุข" พบปะ พูดคุย รับฟัง และนำปัญหาเหล่านั้นมาเป็นศัตรูที่ต้องสู้รบเพื่อคว้าชัยชนะ นั่นคือ "ความสุขที่ยั่งยืนของประชาชน" ทั้งนี้ หากพี่น้องประชาชนได้รับความเดือดเนื้อร้อนใจ หรือต้องการขอรับความช่วยเหลือทุกเรื่อง ขออย่าเก็บไว้ ให้แจ้งมาที่สายด่วนศูนย์ดำรงธรรม 1567 หรือแจ้งกำนัน ผู้ใหญ่บ้าน ปลัดอำเภอ นายอำเภอ เพื่อจะได้ช่วยกันแก้ปัญหาให้พี่น้องประชาชนทุกน้อยลงจนหมดไป มีแต่ความสุขที่เพิ่มพูนและยั่งยืน" ผวจ.นครพนม กล่าวในช่วงท้าย
วันอาทิตย์ที่ 12 มีนาคม 2566
12/03/2566
รัฐมนตรีว่าการกระทรวงยุติธรรม เผยโครงการนิคมอุตสาหกรรม 4 ภาค 5 แห่ง ช่วยรัฐประหยัดค่าใช้จ่าย 42,200 ล้านบาท อัดฉีดเงินเข้าระบบเศรษฐกิจอีก 9,600 ล้านบาท
รัฐมนตรีว่าการกระทรวงยุติธรรม เผยโครงการนิคมอุตสาหกรรม 4 ภาค 5 แห่ง ช่วยรัฐประหยัดค่าใช้จ่าย 42,200 ล้านบาท อัดฉีดเงินเข้าระบบเศรษฐกิจอีก 9,600 ล้านบาท สร้างงานผู้พ้นโทษลดกลับมาทำผิดซ้ำ พร้อมสร้างอาชีพให้ชาวบ้านในพื้นที่ ทำสังคมแข็งแรงขึ้น
นายสมศักดิ์ เทพสุทิน รัฐมนตรีว่าการกระทรวงยุติธรรม เปิดเผยว่า กระทรวงยุติธรรม ส่งเสริมการจ้างงานผู้ต้องขัง ด้วยโครงการนิคมอุตสาหกรรมราชทัณฑ์ เพื่อให้ผู้ต้องขังมีงานทําและมีอาชีพหลังพ้นโทษ โดยเริ่มนําร่องที่ จ.สมุทรสาคร ในโครงการนิคมอุตสาหกรรมทรัพย์สาคร และขณะนี้มีการศึกษาแนวทางจัดตั้งนิคมอุตสาหกรรมราชทัณฑ์ 4 ภาค 5 แห่ง จ.ลําพูน นครราชสีมา สมุทรสาคร สมุทรปราการ และสงขลา ซึ่งนิคมอุตสาหกรรมราชทัณฑ์ 1 แห่ง สามารถรองรับแรงงานได้ 20,000 คน และยังทำให้เกิดการจ้างงานคนในพื้นที่ ทําให้นิคมอุตสาหกรรมราชทัณฑ์ 5 แห่ง จะเกิดการจ้างงานผู้ต้องขัง 100,000 คน ช่วยทําให้รัฐบาล ไม่ต้องเสียงบประมาณในการสร้างเรือนจําเพิ่ม โดยปกติเรือนจํา 1 แห่งรองรับผู้ต้องขังได้ 4,000 คน ใช้งบประมาณสร้างแห่งละ 1,600 ล้านบาท หากสร้างนิคมอุตสาหกรรมราชทัณฑ์ 5 แห่ง จะช่วยให้ไม่ต้องสร้างเรือนจําเพิ่มถึง 25 แห่ง ประหยัดงบประมาณได้ถึง 40,000 ล้านบาท เพราะการสร้างนิคมอุตสาหกรรมจะเป็นการร่วมลงทุนของเอกชน
นายสมศักดิ์ กล่าวอีกว่า นอกจากนี้ยังช่วยประหยัดค่าใช้จ่ายดูแลผู้ต้องขัง เช่น ค่าอาหาร เครื่องนุ่งห่ม ของจําเป็น สบู่ ยาสีฟัน ผ้าอนามัย เฉลี่ยคนละ 22,000 บาทต่อปีถ้าผู้ต้องขังออกไปทํางาน 100,000 คน ก็จะประหยัดค่าใช้จ่ายได้ถึงปีละ 2,200 ล้านบาท โดยในนิคมอุตสาหกรรมฯ จะทําให้ผู้ต้องขัง ที่ได้รับการพักโทษ สามารถดูแลตัวเองและครอบครัวได้ เนื่องจากมีรายได้จากการทํางานแล้ว เฉลี่ยคนละ 8,000 บาทต่อเดือน และหากรวมทั้ง 5 นิคมที่รองรับแรงงานได้ถึง 100,000 คน จะทำมีเงินเข้าสู่ระบบเศรษฐกิจ 9,600 ล้านบาทต่อปี โดยทางกรมราชทัณฑ์ ก็ได้มีการฝึกวิชาชีพอบรมให้แก่ผู้ต้องขัง ประกอบด้วย 1.งานช่างต่างๆ เช่น ช่างคอมพิวเตอร์ช่างยนต์ ช่างไฟฟ้า ช่างประปา ช่างไม้ ช่างสี ช่างปูน 2.งานลักษณะบริการ เช่น นวดแผนไทย เสริมสวย คาร์แคร์ อาหาร ขนมและเครื่องดื่ม รวมทั้งยังมีการสอนคณิตศาสตร์ ภาษาอังกฤษ รวมถึงโหรศาสตร์ด้วย
"ที่ผ่านมา กรมราชทัณฑ์ มักจะเจอปัญหาผู้พ้นโทษ กลับมากระทําผิดซ้ำในรอบ 3 ปี เฉลี่ยถึง 35% เพราะสาเหตุหลักไม่มีอาชีพ โดยจากการเปิดให้ผู้ต้องขังใกล้พ้นโทษ ได้ทดลองทํางานจํานวน 482 คน พบมีผู้ผิดเงื่อนไข 36 ราย ซึ่งเป็นความผิดเล็กๆน้อยๆ ถือว่าเป็นตัวเลขที่น้อยเมื่อผู้ต้องขังมีงานทําเป็นหลักแหล่ง ดังนั้น โครงการนี้จะเป็นกลไกสําคัญในการดูแลผู้ต้องขัง จนสามารถกลับเข้าสู่สังคมได้อย่างแข็งแรง มีอาชีพเลี้ยงดูตัวเองและครอบครัว ซึ่งจะช่วยลดการกลับเข้าวงจรทําผิดแบบเดิม ๆ ได้ "นายสมศักดิ์ กล่าว
วันอาทิตย์ที่ 12 มีนาคม 2566
12/03/2566
​โฆษกรัฐบาลเผย นายกฯ เน้นย้ำ การดำเนินงานภาครัฐให้เกิดการบูรณาการ เดินหน้าสู่รัฐบาลดิจิทัล พัฒนาระบบงานให้ทันสมัยอำนวยความสะดวกด้านการท่องเที่ยว
​โฆษกรัฐบาลเผย นายกฯ เน้นย้ำ การดำเนินงานภาครัฐให้เกิดการบูรณาการ เดินหน้าสู่รัฐบาลดิจิทัล พัฒนาระบบงานให้ทันสมัยอำนวยความสะดวกด้านการท่องเที่ยว ใช้ Digital Passport เชื่อมโยง Digital ID และระบบ e-Visa
วันที่ 12 มีนาคม 2566 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เน้นย้ำการดำเนินงานภาครัฐให้เกิดการบูรณาการ เดินหน้าสู่รัฐบาลดิจิทัล พัฒนานวัตกรรม เทคโนโลยีมาปรับใช้กับระบบงานให้ทันสมัย
โฆษกประจำสำนักนายกรัฐมนตรี กล่าวว่า นายกรัฐมนตรีเน้นย้ำการทำงานโดยสั่งการให้หน่วยงานภาครัฐเร่งเดินหน้าบูรณาการการทำงานตามนโยบายของนายกรัฐมนตรี เพื่ออำนวยความสะดวกให้แก่ประชาชน โดยกระทรวงการต่างประเทศได้ดำเนินงานทำหนังสือเดินทางอิเล็กทรอนิกส์ (e-Passport) ที่จะนำไปสู่รูปแบบดิจิทัลพาสปอร์ต (Digital Passport) ซึ่งเชื่อมโยงกับระบบ Digital ID (ระบบการพิสูจน์และยืนยันตัวตนทางดิจิทัล) ของกระทรวงมหาดไทย ในขณะที่ ระบบ e-Visa (www.thaievisa.go.th) ก็ได้เริ่มดำเนินการแล้วในสถานเอกอัครราชทูตและสถานกงสุลใหญ่ของไทยกว่า 38 แห่งใน 23 ประเทศทั่วโลก โดยจะมีการเก็บข้อมูลผู้ใช้งานในระบบ Cloud และเพิ่มคุณสมบัติใหม่ๆ เช่น การตรวจสอบรายชื่อ การเตือนภัยบุคคลที่ถูกขึ้นบัญชีดำ รวมถึงปรับปรุงการค้นหาผ่านระบบให้สะดวกยิ่งขึ้น พร้อมตั้งเป้าหมายเปิดให้บริการทุกประเทศที่มีสถานเอกอัครราชทูต และสถานกงสุลใหญ่ไทยทั่วโลก ภายใน 3 ปี
โฆษกประจำสำนักนายกรัฐมนตรียังกล่าวเพิ่มเติมว่า กระทรวงการต่างประเทศยังได้ร่วมกับ การท่องเที่ยวแห่งประเทศไทย (ททท.) กระทรวงสาธารณสุข สำนักงานตรวจคนเข้าเมือง (ตม.) และการท่าอากาศยานแห่งประเทศไทย (ทอท.) เพื่อเตรียมอำนวยความสะดวกแก่นักท่องเที่ยวต่างประเทศที่เดินทางเข้ามาในไทยมากขึ้น
“นายกรัฐมนตรีเน้นย้ำและสั่งการให้ทุกภาคส่วนของรัฐบูรณาการการทำงาน ลดขั้นตอน นำเทคโนโลยีมาพัฒนาระบบงานให้ทันสมัย สะดวก รวดเร็ว และทันใจ มุ่งมั่นอำนวยความสะดวกในการติดต่อหน่วยงานภาครัฐให้กับประชาชน ซึ่งพร้อมกันนี้จะส่งผลดีกับการดำเนินนโยบายด้านเศรษฐกิจ อำนวยความสะดวกด้านการท่องเที่ยว ซึ่งล้วนเป็นผลมาจากการวางรากฐานการเดินหน้านโยบายรัฐบาลดิจิทัล/ราชการ 4.0 ตอบโจทย์ และเท่าทันกับยุคสมัยในปัจจุบัน” นายอนุชาฯ กล่าว
วันอาทิตย์ที่ 12 มีนาคม 2566
กรมทางหลวงขยาย ทล.205 อำเภอหนองบัวโคก - อำเภอพระทองคำ จังหวัดนครราชสีมา 4 ช่องจราจร แล้วเสร็จ
เพื่อส่งเสริมศักยภาพระบบโลจิสติกส์ระหว่าง จังหวัดนครราชสีมา และ จังหวัดชัยภูมิ
กรมทางหลวง (ทล.) กระทรวงคมนาคม โดยสำนักก่อสร้างทางที่ 2 ได้ดำเนินโครงการก่อสร้างขยายทางหลวงหมายเลข 205 สาย อำเภอหนองบัวโคก - อำเภอพระทองคำ จังหวัดนครราชสีมา จาก 2 ช่องจราจร ให้เป็น 4 ช่องจราจร แล้วเสร็จระหว่าง กม. ที่ 170+100 - 186+772 ระยะทางยาวประมาณ 16.67 กิโลเมตร จุดเริ่มต้นโครงการอยู่ในเขตพื้นที่ บ้านหนองบัวโคก อำเภอจัตุรัส จังหวัดชัยภูมิ และสิ้นสุดที่ อำเภอพระทองคำ จังหวัดนครราชสีมา อำเภอพระทองคำ จังหวัดนครราชสีมา เป็นเส้นทางเศรษฐกิจในการเดินทางจากตัวเมืองจังหวัดนครราชสีมา ไปยัง อำเภอโนนไทย และอำเภอพระทองคำ หรือแยกไปอำเภอจัตุรัส จังหวัดชัยภูมิ ได้
ทางหลวงหมายเลข 205 สาย อำเภอหนองบัวโคก - อำเภอพระทองคำ ปัจจุบันการจราจรหนาแน่น มีปริมาณการจราจรเฉลี่ย 7,972 คันต่อวัน มีปริมาณรถบรรทุกร้อยละ 28.99 เป็นทางหลวงขนาด 2 ช่องจราจรสวนทางกันและมีผิวจราจรที่แคบ เสี่ยงต่อการเกิดอุบัติเหตุ จึงมีความจำเป็นต้องมีการปรับปรุงขยายทางหลวงช่วงดังกล่าวให้เป็นขนาด 4 ช่องจราจร โดยโครงการดังกล่าวก่อสร้างเป็นเกรด AC 40 - 50 เพื่อให้มีความสะดวกปลอดภัย อีกทั้งยังเป็นการปรับปรุงและเพิ่มความแข็งแรงของชั้นโครงสร้างทางให้ดีขึ้น มาตรฐานทางชั้นพิเศษ 4 ช่องจราจร (ไป - กลับ ข้างละ 2 ช่องจราจร) ผิวทางแบบแอสฟัลต์คอนกรีต กว้างช่องละ 3.50 เมตร ไหล่ทางด้านนอกกว้าง 2.50 เมตร แบ่งทิศทางการจราจรด้วยเกาะกลางแบบคอนกรีตแบริเออร์และแบบยก กว้าง 4.60 เมตร พร้อมติดตั้งไฟฟ้าแสงสว่างและอุปกรณ์อำนวยความปลอดภัย งบประมาณ 658.79 ล้านบาท
โครงการการดังกล่าว จะช่วยส่งเสริมพัฒนาด้านเศรษฐกิจและสังคม เพิ่มประสิทธิภาพการจราจรให้สะดวก ปลอดภัย ลดการเกิดอุบัติเหตุในการเดินทางอันเนื่องมาจากปริมาณจราจรที่สูงขึ้น ส่งเสริมศักยภาพด้านการขนส่งสินค้าทางถนน ระบบโลจิสติกส์ ระหว่างจังหวัดนครราชสีมา และจังหวัดชัยภูมิ รวมทั้งบรรเทาปัญหาด้านการจราจรติดขัดบนทางหลวงหมายเลข 205 โดยเฉพาะในช่วงเทศกาลและช่วงที่มีวันหยุดราชการติดต่อกันหลายวันได้ ซึ่งประชาชนนิยมเดินทางไปแหล่งท่องเที่ยวต่างๆ
ทล. ขอความร่วมมือผู้ใช้ทางปฏิบัติตาม “ชีวิตวิถีใหม่ ขับขี่อย่างปลอดภัย ไร้อุบัติเหตุ” ขับขี่ด้วยความระมัดระวังเพื่อความปลอดภัยของตัวท่านและผู้ร่วมทาง ประชาชนสามารถสอบถามเส้นทางการเดินทางได้ที่ สายด่วน ทล. โทร. 1586 (โทรฟรีทุกเครือข่ายตลอด 24 ชั่วโมง)
วันพุธที่ 8 มีนาคม 2566
“สาธิต” หนุนการสร้างความยั่งยืนด้านการคลังเพื่อสุขภาพสตรี ตามนโยบาย APEC SMART FAMILIES
รัฐมนตรีช่วยว่าการกระทรวงสาธารณสุข เผย นโยบาย APEC SMART FAMILIES ให้ความสำคัญกับปัญหาการเปลี่ยนแปลงของโครงสร้างประชากร รวมถึงการดูแลสุขภาพสตรี ย้ำภาครัฐและภาคเอกชนต้องร่วมมือกันสร้างความยั่งยืนด้านการคลังเพื่อสุขภาพสตรี
รัฐมนตรีช่วยว่าการกระทรวงสาธารณสุข เผย นโยบาย APEC SMART FAMILIES ให้ความสำคัญกับปัญหาการเปลี่ยนแปลงของโครงสร้างประชากร รวมถึงการดูแลสุขภาพสตรี ย้ำภาครัฐและภาคเอกชนต้องร่วมมือกันสร้างความยั่งยืนด้านการคลังเพื่อสุขภาพสตรี เพื่อหนุนความสำเร็จในการพัฒนานโยบายแก้ไขปัญหา
วันนี้ (8 มีนาคม 2566) ที่ศูนย์ประชุมแห่งชาติสิริกิติ์ กทม. ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข เปิดพิธีแถลงการณ์ความร่วมมือในประเด็นการศึกษาความเป็นไปได้ในการจัดการความยั่งยืน ด้านการคลังเพื่อสุขภาพสตรี (Sustainable financing for women’s health) พร้อมกล่าวปาฐกถาพิเศษ ว่า ในปี 2565 ประเทศไทยได้เป็นเจ้าภาพจัดการประชุมผู้นำเขตเศรษฐกิจเอเปค และเป็นผู้นำในการเสวนานโยบาย APEC SMART FAMILIES ซึ่งสมาชิกเขตเศรษฐกิจเอเปคได้มีการพูดคุยถึงการเปลี่ยนแปลงของโครงสร้างประชากรที่หลายประเทศรวมทั้งประเทศไทยกำลังเผชิญและถือเป็นความท้าทายในการจะพัฒนานโยบายที่เกี่ยวข้องเพื่อเอาชนะปัญหาที่เกิดขึ้น เช่น อัตราการเกิดที่ลดลง การตั้งครรภ์ไม่พร้อม เป็นต้น รวมถึงประเด็นท้าทายเรื่องสุขภาพของผู้หญิงที่ต้องมีการดูแลเพิ่มขึ้น ในขณะที่ทรัพยากรของประเทศยังมีจำกัด ทั้งนี้ การสร้างความยั่งยืนด้านการคลังเป็นปัจจัยสำคัญที่จะทำให้การพัฒนานโยบายในการแก้ไขปัญหาต่างๆ ประสบความสำเร็จ ซึ่งทั้งภาครัฐและภาคเอกชนจำเป็นต้องร่วมมือกันอย่างเข้มแข็ง
“การแถลงการณ์ความร่วมมือของภาคเอกชนในประเด็นการศึกษาความเป็นไปได้ในการจัดการความยั่งยืนด้านการคลังเพื่อสุขภาพสตรีครั้งนี้ นับเป็นจุดเริ่มต้นที่ดีที่จะทำให้นโยบายและแนวทางปฏิบัติของ APEC SMART FAMILIES ได้รับความร่วมมือจากทุกภาคส่วนมากขึ้น ปัญหาโครงสร้างประชากร สุขภาพผู้หญิง และการตั้งครรภ์ไม่พร้อม จะได้รับการแก้ไขอย่างเป็นรูปธรรมและเกิดความยั่งยืนในอนาคต” ดร.สาธิต กล่าว
*********************************************** 8 มีนาคม 2566
วันพุธที่ 8 มีนาคม 2566
08/03/2566
​ครม. อนุมัติปรับแผนการดำเนินงาน โครงการยกระดับโครงสร้างพื้นฐานโทรคมนาคมเพื่อขับเคลื่อนเศรษฐกิจของประเทศ
​ครม. อนุมัติปรับแผนการดำเนินงาน โครงการยกระดับโครงสร้างพื้นฐานโทรคมนาคมเพื่อขับเคลื่อนเศรษฐกิจของประเทศ ในกิจกรรมการเพิ่มประสิทธิภาพโครงข่ายอินเทอร์เน็ตระหว่างประเทศสู่การเป็นศูนย์กลางการแลกเปลี่ยนข้อมูลดิจิทัลของภูมิภาคอาเซียน (ASEAN Digital Hub)
วันที่ 8 มีนาคม 2566 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรีเปิดเผยว่า ที่ประชุมคณะรัฐมนตรี เมื่อวันที่ 7 มีนาคม 2566 มีมติอนุมัติปรับแผนการดำเนินงาน และแผนเบิกจ่ายโครงการยกระดับโครงสร้างพื้นฐานโทรคมนาคมเพื่อขับเคลื่อนเศรษฐกิจของประเทศ กิจกรรมที่ 2 การเพิ่มประสิทธิภาพโครงข่ายอินเทอร์เน็ตระหว่างประเทศสู่การเป็นศูนย์กลางการแลกเปลี่ยนข้อมูลดิจิทัลของภูมิภาคอาเซียน (ASEAN Digital Hub) กิจกรรมย่อยที่ 3 การร่วมก่อสร้างโครงข่ายเคเบิลใต้น้ำระบบใหม่ฯ (Asia Direct Cable: ADC) จากเดิมสิ้นสุดปี 2565 เป็นสิ้นสุด ปี 2567 พร้อมเห็นชอบในหลักการขยายความจุเพิ่มเติมของระบบเคเบิลใต้น้ำ ADC จากเดิม 200 Gbps (กิกะบิต/วินาที) เป็นไม่เกินสิทธิการใช้วงจรทั้งหมด (เบื้องต้นที่ประมาณการ 9,000 กิกะบิต/วินาที)และให้ความจุเพิ่มเติมดังกล่าวเป็นทรัพย์สินของ NT
กระทรวง ดส. รายงานว่า การขยายระยะเวลาดำเนินงานดังกล่าวไม่ส่งผลกระทบต่อวงเงินงบประมาณในการร่วมก่อสร้างโครงข่ายเคเบิลใต้น้ำระบบใหม่ฯ ตามมติคณะรัฐมนตรีได้มีมติ (1 กันยายน 2563) จำนวน 2,180 ล้านบาท ซึ่งปัจจุบัน การร่วมก่อสร้างโครงข่ายเคเบิลใต้น้ำระบบใหม่ฯ ดำเนินการแล้วเสร็จประมาณร้อยละ 79 โดยส่วนที่เหลืออีกประมาณร้อยละ 21 อยู่ในแผนการเบิกจ่ายในปีงบประมาณ 2566 และ 2567 โดยเมื่อก่อสร้างโครงข่ายเคเบิลใต้น้ำระบบใหม่แล้วเสร็จ ไทยจะได้รับสิทธิการใช้งานวงจร จำนวน 9,000 กิกะบิต/วินาที ตามสิทธิการใช้งาน วงจรของประเทศไทย ซึ่ง บมจ. โทรคมนาคมแห่งชาติ ได้รับมอบหมายให้เป็นหน่วยงานรับผิดชอบ
อย่างไรก็ตาม การขยายความจุของสิทธิการใช้งานเบื้องต้นมากกว่า 200 กิกะบิต/ วินาที ไทยต้องแจ้งแก่ภาคีสมาชิกเพื่อลงทุนในอุปกรณ์รองรับความต้องการที่เพิ่มขึ้นดังกล่าวให้ทันกับการเปิดใช้งานโครงข่ายต่อไป ซึ่งหากเกินกรอบวงเงินงบประมาณของโครงการฯ ตามที่ คณะรัฐมนตรีเคยให้ความเห็นชอบ ก็ต้องใช้งบประมาณของ บมจ. โทรคมนาคมแห่งชาติ โดยความจุที่ขยายดังกล่าว จะให้เป็นสินทรัพย์ของ บมจ. โทรคมนาคมแห่งชาติ เพื่อใช้ในการดำเนินธุรกิจต่อไป
วันพุธที่ 8 มีนาคม 2566
กรมเจ้าท่า เร่งขุดลอก เพื่อดูแลประชาชนตามนโยบายคมนาคม
...
กรมเจ้าท่า เร่งขุดลอก เพื่อดูแลประชาชนตามนโยบายคมนาคม
ตามนโยบายรัฐบาล และกระทรวงคมนาคม โดยรัฐมนตรีว่าการกระทรวงคมนาคม (นายศักดิ์สยาม ชิดชอบ) และรัฐมนตรีช่วยว่าการกระทรวงคมนาคม (ดร.อธิรัฐ รัตนเศรษฐ) ได้มอบหมายให้กรมเจ้าท่า ดำเนินการขุดลอก พัฒนาและบำรุงรักษาร่องน้ำทางเรือเดิน เพื่อความสะดวกและปลอดภัย เพิ่มประสิทธิภาพในการเดินเรือ การระบายน้ำ การอุปโภคบริโภค และเพิ่มพื้นที่รับน้ำเพื่อใช้ ในภาคการเกษตร
นายสรพงศ์ ไพฑูรย์พงษ์ รักษาการอธิบดีกรมเจ้าท่า กระทรวงคมนาคม เปิดเผยว่า ได้มอบหมายให้นายวิเชียร เปมานุกรรักษ์ รองอธิบดีกรมเจ้าท่า (ด้านปฏิบัติการ) ควบคุม กำกับ สำนักพัฒนาและบำรุงรักษาทางน้ำ ให้เป็นไปตามนโยบายและแผนงาน เพื่อช่วยเหลือประชาชน โดยมีความคืบหน้าผลการดำเนินงานของสำนักงานพัฒนาและบำรุงรักษาทางน้ำที่ 2 ดังนี้
หน่วยปฏิบัติงานขุดลอกแม่น้ำเจ้าพระยา หมู่ที่ 3,4 ตำบลบางมะฝ่อ อำเภอโกรกพระ จังหวัดนครสวรรค์ ดำเนินการขุดลอกแม่น้ำเจ้าพระยาที่ตื้นเขิน โดยใช้เรือเจ้าท่า ข.35 และเรือเจ้าท่า 234 เป็นเครื่องจักรปฏิบัติงาน ขนาดร่องน้ำ ความกว้างที่ก้นร่องน้ำออกแบบมีความกว้าง 40 เมตร และระดับความลึกที่ออกแบบมีความลึกที่ 12.50 - 13.00 เมตร (จากระดับน้ำทะเลปานกลาง) ระยะทางประมาณ 2.4 กิโลเมตร ระดับที่ก้นร่องน้ำตามแผนการขุดลอก 9 เมตร (จากระดับน้ำทะเลปานกลาง) ปริมาณเนื้อดิน 257,176 ลูกบาศก์เมตร หากดำเนินการแล้วเสร็จจะช่วยขยายความกว้างความลึกของร่องน้ำ แก้ไขปัญหาร่องน้ำตื้นเขิน ฟื้นฟูบำรุงรักษาแม่น้ำ เพิ่มพื้นที่กักเก็บน้ำ ป้องกันและบรรเทาปัญหาภัยแล้ง เพิ่มปริมาณการระบายน้ำ ป้องกันและบรรเทาการเกิดอุทกภัยในฤดูน้ำหลาก เป็นการปรับสภาพลำน้ำและภูมิทัศน์ และบรรเทาปัญหาการกัดเซาะตลิ่งปัจจุบันขุดลอกได้เนื้อดิน 45,339 ลบ.ม คิดเป็นร้อยละ 17.70 ผลที่คาดว่าจะได้รับหลังการขุดลอก เพิ่มพื้นที่หน้าตัดของร่องน้ำ รองรับน้ำในฤดูน้ำหลาก การอุปโภค บริโภค และการเกษตร ลดปัญหาน้ำท่วมพื้นที่ทางการเกษตร การกัดเซาะตลิ่ง โดยมีประชาชนในพื้นที่ได้รับประโยชน์จากการขุดลอก ประมาณ 86 ครัวเรือน พื้นที่ทางการเกษตร ประมาณ 50 ไร่
หน่วยปฏิบัติงานขุดลอก แม่น้ำแม่มอก อำเภอทุ่งเสลี่ยม จังหวัดสุโขทัย ปฏิบัติงานบริเวณ แม่น้ำแม่มอก ตำบลทุ่งเสลี่ยมใช้รถขุดนว.3 และ นว.5 เป็นเครื่องจักรในการปฏิบัติงาน ปัจจุบัน ได้วัสดุขุดลอกจำนวนประมาณ 95,700 ลูกบาศก์เมตร คิดเป็นร้อยละ 53.16 หากดำเนินการแล้วเสร็จ จะช่วยแก้ไขปัญหาการตื้นเขินและฟื้นฟูสภาพร่องน้ำ การระบายน้ำในช่วงฤดูน้ำหลาก การอุปโภค - บริโภค โดยมีประชาชนในพื้นที่ได้รับประโยชน์จากการขุดลอก ประมาณ 80 ครัวเรือน พื้นที่ทางการเกษตร ประมาณ 1,200 ไร่
วันพุธที่ 8 มีนาคม 2566
ปลัดดีอีเอส หารือ World Bank ผลักดันความร่วมมือระหว่างกัน
ปลัดดีอีเอส หารือ World Bank ผลักดันความร่วมมือระหว่างกัน
วันนี้(8มีนาคม2566)ศาสตราจารย์พิเศษวิศิษฏ์วิศิษฏ์สรอรรถปลัดกระทรวงดิจิทัลเพื่อเศรษฐกิจและสังคม(ดีอีเอส)ให้การต้อนรับMr. Fabrizio Zarconeตำแหน่งCountry Managerของธนาคารโลกสำนักงานประจำประเทศไทย(World Bank Thailand)และคณะเนื่องในโอกาสเข้าเยี่ยมคารวะและร่วมหารือโดยทั้งสองฝ่ายได้แลกเปลี่ยนข้อคิดเห็นเกี่ยวกับการดำเนินงานของWorld Bankในประเทศไทยและแนวทางการสร้างความร่วมมือระหว่างกันโดยดีอีเอสได้กล่าวถึงนโยบายและโครงการที่สำคัญของกระทรวงฯอาทิการปรับเปลี่ยนไปสู่ดิจิทัลการป้องกันและปราบปรามonline scamsการพัฒนาe-Government การจัดซื้อจัดจ้างภาครัฐการพัฒนาDigital Literacy Digital IDรวมถึงความร่วมมือกับสำนักงานสถิติแห่งชาติโดยมีนางปิยนุชวุฒิสอนผู้อำนวยการสำนักงานสถิติแห่งชาติเข้าร่วมณห้อง801ชั้น8สำนักงานปลัดกระทรวงดิจิทัลเพื่อเศรษฐกิจและสังคม
___________
วันพุธที่ 8 มีนาคม 2566
สุดคึกคัก! เราเที่ยวด้วยกัน เฟส 5 วันเดียวจองห้องพักแล้ว 2.79 แสนสิทธิ นายกฯ มั่นใจมาตรการจะช่วยหนุนภาคการท่องเที่ยวฟื้นตัวต่อเนื่อง
.....
โครงการเราเที่ยวด้วยกัน เฟส 5 เปิดระบบให้จองโรงแรมที่พักเป็นวันแรก (7 มี.ค. 66) ปรากฏว่ามีประชาชนให้ความสนใจเข้าร่วมโครงการอย่างล้นหลาม เพียงวันแรกวันเดียวตั้งแต่เวลา 06.00 - 23.00 น. มีการใช้สิทธิจองห้องพักกว่า 2.79 แสนสิทธิ จากสิทธิตามโครงการทั้งหมด 5.6 แสนสิทธิ
.
พล.อ.ประยุทธ์ จันทร์โอชา นายกรัฐมนตรี และ รมว.กลาโหม รับทราบถึงความสนใจของประชาชนต่อโครงการนี้ และมั่นใจว่าเราเที่ยวด้วยกัน เฟส 5 จะมีส่วนสำคัญที่สนับสนุนความต่อเนื่องของการฟื้นตัวในภาคการท่องเที่ยว ช่วยแบ่งเบาภาระประชาชนในการเดินทางท่องเที่ยว ซึ่ง ททท. ประเมินว่าจะสร้างเม็ดเงินหมุนเวียนในเศรษฐกิจ 12,539 ล้านบาท แยกเป็นรายได้ทางตรงต่อผู้ประกอบการท่องเที่ยว 9,025 ล้านบาท และรายได้ทางอ้อมที่เกิดกับกิจการต่อเนื่อง 3,334 ล้านบาท
.
เมื่อรวมกับผลของมาตรการในเฟสที่ 1 - 4 ตั้งแต่ปี 63-65 มีผู้ใช้สิทธิห้องพักตามโครงการ 11.05 ล้านห้อง สร้างรายได้หมุนเวียนในเศรษฐกิจราว 49,000 ล้านบาท จะทำให้มาตรการทั้ง 5 เฟสได้สร้างเงินหมุนเวียนในเศรษฐกิจไทยกว่า 60,000 ล้านบาท
#ไทยคู่ฟ้า#สื่อสารรัฐบาลไทย
-------------------
วันพุธที่ 8 มีนาคม 2566
ไปรษณีย์ไทย x บขส. ผนึกเครือข่ายยานพาหนะ – เส้นทางเดินรถบริการขนส่ง “ฮับทูฮับ” ช่วยกระจายสินค้าพร้อมเพิ่มทางเลือกการขนส่งให้สะดวกอีกขั้น
.....
วันที่ 8 มีนาคม 2566 นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด (บขส.) กระทรวงคมนาคม และ ดร.ดนันท์ สุภัทรพันธุ์ กรรมการผู้จัดการใหญ่ บริษัท ไปรษณีย์ไทย จำกัด (ปณท.) ร่วมลงนามในพิธีลงนามบันทึกข้อตกลงความร่วมมือ (MOU) ระหว่าง บริษัท ไปรษณีย์ไทย จำกัด และ บริษัท ขนส่ง จำกัด ณ ห้องประชุม 1 ชั้น 4 อาคารสถานีขนส่งผู้โดยสารกรุงเทพ (จตุจักร)
นายสัญลักข์ ปัญวัฒนลิขิต กรรมการผู้จัดการใหญ่ บขส. เปิดเผยว่า ตามที่ คณะรัฐมนตรี (ครม.) ได้เห็นชอบทบทวนมติ ครม. เมื่อวันที่ 21 ตุลาคม 2502 เรื่องการเดินรถขนส่งต่างจังหวัด จากเดิมให้ บขส. รับภาระเฉพาะเดินรถโดยสาร เป็นให้มีภารกิจด้านการขนส่งผู้โดยสาร และการขนส่งสินค้าและพัสดุภัณฑ์ตามที่กระทรวงคมนาคมเสนอ และให้ บขส. พิจารณาแนวทางการดำเนินธุรกิจ ร่วมกับ ไปรษณีย์ไทย เพื่อให้เกิดประสิทธิภาพและประสิทธิผล สำหรับเป็นทางเลือกในการให้บริการประชาชน บขส. และ ไปรษณีย์ไทย จึงได้ร่วมกันพิจารณาหาแนวทางในการพัฒนาธุรกิจรับ-ส่งพัสดุภัณฑ์ เพื่อส่งเสริม สนับสนุนและบูรณาการการทำงานร่วมกัน โดยใช้ประโยชน์จากทรัพยากรและเครือข่ายของทั้งสองหน่วยงานที่มีอยู่ให้เกิดประโยชน์สูงสุด ทั้งนี้ บขส. ได้พัฒนาบริการรับ-ส่งพัสดุภัณฑ์ อย่างต่อเนื่อง เพื่อตอบสนองความต้องการของผู้ใช้บริการ ปัจจุบัน บขส. มีศูนย์รับส่งพัสดุภัณฑ์หลักอยู่ที่สถานีขนส่งผู้โดยสารกรุงเทพ (จตุจักร) และมีสาขา รับ -ส่ง พัสดุภัณฑ์ รวมถึงตัวแทน รับ - ส่ง พัสดุภัณฑ์ กระจายอยู่ทั่วประเทศ รวม 175 แห่ง สำหรับความร่วมมือในครั้งนี้ ทางไปรษณีย์ไทย จะเข้ามาช่วยสนับสนุน บขส. ในการขนส่งสินค้าจากสถานีต้นทาง และสถานีปลายทาง และในอนาคตจะมีการขยายความร่วมมือในการให้บริการขนส่งสินค้าไปยังผู้รับสินค้าต่อไป
ด้าน ดร.ดนันท์ สุภัทรพันธุ์ กรรมการผู้จัดการใหญ่ ปณท. เปิดเผยว่า ความร่วมมือระหว่างไปรษณีย์ไทย และ บขส. จะเริ่มต้นในช่วงเดือนเมษายนนี้ โดยไปรษณีย์ไทยจะเป็นผู้นำยานพาหนะเข้าไปรับสิ่งของในสถานีขนส่งผู้โดยสารของ บขส. ซึ่งปัจจุบันได้มีการพัฒนาพื้นที่บางส่วนให้เป็นศูนย์รับฝากพัสดุภัณฑ์ จากนั้นจะนำสิ่งของไปยังศูนย์กระจายสินค้าในภูมิภาคต่าง ๆ ทั้งนี้ มั่นใจว่าจะช่วยเพิ่มส่วนแบ่งทางการตลาดให้กับทั้งสองฝ่ายได้โดยเฉพาะจากกลุ่มเป้าหมายหลักอย่างผู้ประกอบการรายย่อยที่ค้าขายทั้งในช่องทางออนไลน์ - ออฟไลน์ และแต่ละรายมีคู่ค้า ที่กระจายอยู่ตามจังหวัดต่าง ๆ นอกจากนี้ ยังจะทำให้สินค้าถูกนำจ่ายได้อย่างต่อเนื่อง ช่วยลดความกังวลของสินค้าที่ค้างตามศูนย์ต่าง ๆ ได้อีกด้วย
“ความร่วมมือในครั้งนี้เป็นการดำเนินงานตามแนวคิด Sharing Economy ซึ่งทั้งไปรษณีย์ไทย และ บขส. นับเป็นผู้ที่มีความชำนาญด้านเส้นทาง มีเครือข่ายและยานพาหนะที่สามารถรองรับการขนส่งได้ทั่วประเทศ ทั้งนี้ รูปแบบของการดำเนินงานจะเป็นการส่งสินค้าและพัสดุภัณฑ์จากศูนย์กระจายสินค้าหนึ่ง ไปยังศูนย์กระจายสินค้าอีกแห่งหนึ่ง หรือ Hub to Hub และการส่งสินค้าและพัสดุภัณฑ์จากศูนย์กระจายสินค้าหนึ่งส่งมอบให้กับผู้รับปลายทาง หรือ Hub to Door โดยในปี 2566 จะเริ่มต้นด้วยการดำเนินงานแบบแรกคือ Hub to Hub ซึ่งเป็นการนำพัสดุภัณฑ์ที่ฝากส่งกับ บขส. มาส่งผ่านรถยนต์ขนส่งของไปรษณีย์ไทยไปยังศูนย์กระจายสินค้าต่าง ๆ ในภาพรวมคาดว่าจะมีปริมาณงานขั้นต่ำไม่น้อยกว่า 350 ชิ้น/เที่ยว (ไป - กลับ) หรือ 10,500 ชิ้น/ เดือน สำหรับรถขนส่งของ บขส. 1 คัน และตอบโจทย์ กับกลุ่มสินค้าประเภทเกษตรกรรม อาหาร สิ่งของขนาดพิเศษ อีคอมเมิร์ซ ฯลฯ ที่ต้องการกระจาย - จำหน่ายสินค้าในพื้นที่อื่น ๆ”
วันพุธที่ 8 มีนาคม 2566
ดีอีเอสประชุมเตรียมประเมิน ITA 2566
ดีอีเอสประชุมเตรียมประเมิน ITA 2566
วันนี้(8มี.ค. 66) -นางอำไพจิตรแจ่มใสผู้ช่วยปลัดกระทรวงดิจิทัลเพื่อเศรษฐกิจและสังคม(ดีอีเอส)เป็นประธานการประชุมคณะทำงานดำเนินการประเมินคุณธรรมและความโปร่งใสในการดำเนินงานของหน่วยงานภาครัฐ(ITA)ประจำปีงบประมาณ2566ครั้งที่1/2566ณห้องอบรมคอมพิวเตอร์ชั้น6สำนักงานปลัดกระทรวงดิจิทัลเพื่อเศรษฐกิจและสังคม
___________
วันพุธที่ 8 มีนาคม 2566
สธ. เผยความคืบหน้าการดูแลกลุ่ม พกส. ลูกจ้างชั่วคราว ดำเนินการในประเด็น ที่อยู่ในอำนาจทั้งหมดแล้ว
กระทรวงสาธารณสุข เผยความคืบหน้าการดูแลกลุ่มพนักงานกระทรวงและลูกจ้างชั่วคราว ดำเนินการในประเด็นที่อยู่ในอำนาจแล้ว ทั้งการปรับเป็นพนักงานกระทรวง การเสนอให้ได้รับค่าตอบแทนปฏิบัติงาน/เสี่ยงภัย รวมถึงดูแลช่วยเหลือเรื่องภาระหนี้สินและลดรายจ่าย
นายสรรเสริญ นามพรม ผู้อำนวยการกองบริหารทรัพยากรบุคคล สำนักงานปลัดกระทรวงสาธารณสุข กล่าวถึงความคืบหน้าการดูแลกลุ่มพนักงานกระทรวงและลูกจ้างชั่วคราวกระทรวงสาธารณสุข ว่า กระทรวงสาธารณสุขและกลุ่มลูกจ้างได้จัดตั้งคณะอนุกรรมการพัฒนาและปรับปรุงระบบการบริหารงานของพนักงานกระทรวงสาธารณสุข เพื่อหาแนวทางดำเนินการร่วมกัน โดยประเด็นที่อยู่ในอำนาจกระทรวงสาธารณสุขได้ดำเนินการแล้ว ได้แก่ 1) การยกเลิกการจ้างลูกจ้างชั่วคราว จ้างเหมาบริการ (รายเดือน/รายวัน) และปรับเป็นพนักงานกระทรวงสาธารณสุข อกพ.ได้มีมติอนุมัติกรอบอัตรากำลังใหม่แล้ว จะให้หน่วยงานทยอยลดการจ้างงานประเภทลูกจ้างชั่วคราว จ้างเหมาบริการ (รายเดือน/รายวัน) และสนับสนุนเข้าสู่ระบบการจ้างงานที่เป็นลักษณะงานที่ต้องปฏิบัติเป็นการประจำต่อไป 2) การขอรับค่าเสี่ยงภัยในพื้นที่ 3 จังหวัดชายแดนใต้ ขณะนี้กองยุทธศาสตร์และแผนงาน ได้เสนอ ปรับปรุงข้อบังคับกระทรวงสาธารณสุข ว่าด้วยการจ่ายเงินค่าตอบแทนเจ้าหน้าที่ที่ปฏิบัติงานให้กับหน่วยบริการในสังกัดกระทรวงสาธารณสุข (ฉ.10) ต่อกระทรวงการคลังแล้ว อยู่ระหว่างการพิจารณา
3) การขอรับค่าเสี่ยงภัยจากการปฏิบัติงานในสถานการณ์โควิด 19 ได้เสนอขอรับการสนับสนุนสำหรับบุคลากรทั้งสายวิชาชีพและสายสนับสนุน รวมถึงบุคลากรของหน่วยงานภายนอกสังกัดทั้งมหาวิทยาลัยและภาคเอกชน จากงบประมาณรายจ่ายประจำปีงบประมาณ พ.ศ. 2566 งบกลาง จำนวนทั้งสิ้น 7,181,617,200 บาท ขณะนี้เรื่องอยู่ที่สำนักงบประมาณ และอยู่ระหว่างเสนอคณะรัฐมนตรีพิจารณา 4) การปรับค่าทำงานนอกเวลา (OT) ขณะนี้ให้ดำเนินการตามหนังสือที่ สธ 0202.3.7/ว79 ลงวันที่ 3 กุมภาพันธ์ 2566 ที่มีการปรับปรุงการจ่ายค่าตอบแทน โดยให้ได้รับค่าตอบแทนจากเดิมอัตรา 300 บาท เป็น 330 บาท ส่วนการปรับเพิ่มจาก 330 บาท เป็น 400 บาท จะรับไว้พิจารณาต่อไป 5) การช่วยเหลือเรื่องภาระหนี้สินและลดรายจ่ายของพนักงานกระทรวงสาธารณสุข ได้หารือกับธนาคารออมสินในเบื้องต้นแล้ว อยู่ระหว่างรวบรวมข้อมูลต่างๆ เพื่อออกมาตรการช่วยเหลือ
สำหรับพนักงานกระทรวงสาธารณสุขที่ไม่สามารถสมัครสมาชิกกองทุนสำรองเลี้ยงชีพได้ เนื่องจากบางส่วนราชการไม่มีเงินบำรุงเพียงพอ อยู่ระหว่างรอผู้แทนพนักงานกระทรวงสาธารณสุขสำรวจข้อมูลผู้ที่ไม่สามารถสมัครกองทุนฯ ได้ เพื่อดำเนินการแก้ไขปัญหาต่อไป
**************************************************** 8 มีนาคม 2566
วันพุธที่ 8 มีนาคม 2566
08/03/2566
รมว.ยุติธรรม ให้การต้อนรับนายโรเบิร์ต เอฟ. โกเดค (Mr. Robert F. Godec) เอกอัครราชทูตวิสามัญผู้มีอำนาจเต็มแห่งสหรัฐอเมริกาประจำประเทศไทย
รมว.ยุติธรรม ให้การต้อนรับนายโรเบิร์ต เอฟ. โกเดค (Mr. Robert F. Godec) เอกอัครราชทูตวิสามัญผู้มีอำนาจเต็มแห่งสหรัฐอเมริกาประจำประเทศไทย
ในวันอังคารที่ ๗ มีนาคม ๒๕๖๖ เวลา ๑๖.๐๐ น. ณ ห้องรับรองประจำกระทรวงยุติธรรม ชั้น ๓ อาคารกระทรวงยุติธรรม นายสมศักดิ์ เทพสุทิน รัฐมนตรีว่าการกระทรวงยุติธรรม พร้อมด้วย พันตำรวจโท ประวุธ วงศ์สีนิล รองปลัดกระทรวงยุติธรรม นายเกิดโชค เกษมวงศ์จิตร รองอธิบดีกรมคุ้มครองสิทธิและเสรีภาพ นายสิทธิ สุธีวงศ์ รองอธิบดีกรมราชทัณฑ์ และร้อยตำรวจเอกปิยะ รักสกุล รองอธิบดีกรมสอบสวนคดีพิเศษ ได้ให้การต้อนรับนายโรเบิร์ต เอฟ. โกเดค (Mr. Robert F. Godec) เอกอัครราชทูตวิสามัญผู้มีอำนาจเต็มแห่งสหรัฐอเมริกาประจำประเทศไทยและคณะ ในโอกาสเข้าเยี่ยมคารวะและหารือข้อราชการ โดยทั้งสองฝ่ายได้หารือประเด็นที่สำคัญ อาทิ การบังคับใช้กฎหมายการป้องกันและปราบปรามการทรมานและการกระทำให้บุคคลสูญหาย การส่งเสริมและคุ้มครองสิทธิมนุษยชนซึ่งรวมถึงเสรีภาพของประชาชนในการแสดงออกทางความคิดเห็น ความร่วมมือในการต่อต้านการค้ามนุษย์ มาตรการในการปฏิบัติต่อผู้ต้องขังกรณีนักเคลื่อนไหวทางการเมือง แนวทางการจัดตั้งนิคมอุตสาหกรรมราชทัณฑ์ในการจัดหางานให้นักโทษที่พ้นโทษเพื่อลดจำนวนการกระทำผิดซ้ำและความร่วมมือในการต่อต้านและปราบปรามยาเสพติด
ในโอกาสนี้ นายโรเบิร์ต เอฟ. โกเดค ได้กล่าวขอบคุณกระทรวงยุติธรรมในการพยายามผลักดันกฎหมายและขับเคลื่อนกระบวนการด้านยุติธรรม พร้อมทั้งยินดีให้การสนับสนุนในด้านต่างๆที่เกี่ยวข้อง และขอขอบคุณประเทศไทยที่ให้ความร่วมมือกับประเทศสหรัฐอเมริกาด้วยดีมาโดยตลอด
วันพุธที่ 8 มีนาคม 2566
08/03/2566
ปลัดกระทรวงยุติธรรม ลงพื้นที่ตรวจเยี่ยมเรือนจำอำเภอปากพนัง จังหวัดนครศรีธรรมราช
ปลัดกระทรวงยุติธรรม ลงพื้นที่ตรวจเยี่ยมเรือนจำอำเภอปากพนัง จังหวัดนครศรีธรรมราช
ในวันเสาร์ที่ ๔ มีนาคม ๒๕๖๖ เวลา ๑๐.๐๐ น. นางพงษ์สวาท กายอรุณสุทธิ์ ปลัดกระทรวงยุติธรรม พร้อมด้วย นายสหการณ์ เพ็ชรนรินทร์ รองปลัดกระทรวงยุติธรรม หัวหน้ากลุ่มภารกิจด้านพัฒนาพฤตินิสัย ลงพื้นที่ตรวจเยี่ยมเรือนจำอำเภอปากพนัง จังหวัดนครศรีธรรมราช โดยมี นายอนุสรณ์ น้ำผึ้ง ผู้อำนวยการทัณฑสถานเปิดห้วยโป่ง รักษาราชการแทนผู้บัญชาการเรือนจำอำเภอปากพนัง และเจ้าหน้าที่ที่เกี่ยวข้องให้การต้อนรับ
เรือนจำอำเภอปากพนัง จังหวัดนครศรีธรรมราช เป็นเรือนจำขนาดเล็ก มีพื้นที่ ”๕ ไร่ ๓ งาน” เป็นเรือนจำเก่า สร้างขึ้นตั้งแต่ปี พ.ศ. ๒๔๘๘ ซึ่งได้มีการบูรณะไปเมื่อปี พ.ศ. ๒๕๐๖ โดยในปี พ.ศ. ๒๕๖๒ เรือนจำอำเภอปากพนัง ได้ผ่านเกณฑ์มาตรฐานการปฏิบัติต่อผู้ต้องขังตามข้อกำหนดกรุงเทพ (Bangkok Rule)
ในการนี้ ปลัดกระทรวงยุติธรรม และคณะ ได้ร่วมชมสถานพยาบาล ชมห้องทันตกรรม ซึ่งเครื่องมือทางการแพทย์เป็นเครื่องมือพระราชทานในโครงการราชทัณฑ์ปันสุข โดยภายในสถานพยาบาล มีห้องให้คำปรึกษา ห้องตรวจโรค ส่วนใหญ่จะมีผู้ต้องขังป่วยเป็นโรคจิตเวช โรคเบาหวาน และโรคความดัน ทั้งนี้ ทางเรือนจำฯ ได้ให้ความสำคัญกับผู้ป่วยจิตเวชเป็นสำคัญ นอกจากนี้ ภายในเรือนจำยังมีการให้บริการห้องสมุด มีมุมสุขภาพ ซึ่งเป็นหนึ่งในโครงการราชทัณฑ์ปันสุข รวมถึงการบริการเคลื่อนที่ตามจุดต่าง ๆ ภายในเรือนจำฯ อีกด้วย
หลังจากนั้น ได้ร่วมชมฝ่ายการศึกษาและพัฒนาจิตใจที่แดนชาย โดยมีการฝึกอาชีพ อาทิ ฝึกการตัดผม “บินหลาบาร์เบอร์” ฝึกการทำอาหาร ฝึกการทำการเกษตร อาทิ การเลี้ยงปลาดุก การเลี้ยงปลากัด การแกะสลักรองเท้า การทำเฟอร์นิเจอร์จากไม้ การปลูกต้นกระบองเพชรสวยงาม อีกทั้งได้เยี่ยมชมเรือนนอนซึ่งเป็นอาคาร ๒ ชั้น พร้อมกันนี้ได้เยี่ยมชมโรงอาหารภายในเรือนจำฯ ซึ่งเป็นโรงอาหารที่ได้มาตรฐานตามการสุขาภิบาลอาหารของกรมอนามัย
นอกจากนี้ ได้ตรวจเยี่ยมกองงานฝึกวิชาชีพ “พี่สอนน้อง” และกองงานอาหารและโภชนาการในแดนหญิง อาทิ การเย็บผ้า การทำผ้ามัดย้อม การปักโครเชต์ การเสริมสวย การทำอาหาร การทำเบเกอรี่ การทำน้ำผลไม้ปั่น ซึ่งผลิตภัณฑ์ดังกล่าววางจำหน่ายผ่านร้านค้า ”วันสุข” (Wansook) ทางแอปพลิเคชันซื้อสินค้าออนไลน์ อาทิ Shopee และ Lazada ในการนี้ ได้ร่วมให้กำลังใจและร่วมฝึกวิชาชีพการทำโรตีและน้ำแข็งใสจากผู้ต้องขังหญิง ซึ่งเป็นวิชาชีพที่สามารถนำไปประกอบอาชีพได้ง่าย อีกทั้งได้ตรวจเยี่ยมสถานพยาบาล ซึ่งมีห้องแม่และเด็กให้บริการแก่ผู้ต้องขังหญิง รวมถึงมีคลินิกคลายเครียดให้บริการแก่ผู้ต้องขังหญิงเพื่อลดความเครียดจากการถูกคุมขังอีกด้วย
วันพุธที่ 8 มีนาคม 2566
08/03/2566
​ครม.เห็นชอบโครงการทุนอุดมศึกษาพัฒนาจังหวัดชายแดนใต้ เฟส 4 มอบทุนคนละ 4 หมื่น เพิ่มโอกาสเรียนต่อ ป.ตรี
​ครม.เห็นชอบโครงการทุนอุดมศึกษาพัฒนาจังหวัดชายแดนใต้ เฟส 4 มอบทุนคนละ 4 หมื่น เพิ่มโอกาสเรียนต่อ ป.ตรี
วันที่ 8 มีนาคม 2566 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยผลการประชุมคณะรัฐมนตรี (ครม.) เมื่อวันที่ 7 มีนาคม 2566 ว่า ครม.เห็นชอบโครงการสนับสนุนทุนการศึกษาต่อระดับปริญญาตรีในประเทศให้แก่เยาวชนที่มีภูมิลำเนาในจังหวัดชายแดนภาคใต้ ปีการศึกษา 2566 – 2570 วงเงิน 419.5 ล้านบาท สำหรับใช้เป็นค่าใช้จ่ายในการดำเนินโครงการทุนอุดมศึกษาเพื่อการพัฒนาจังหวัดชายแดนภาคใต้ ระยะที่ 4 เพื่อให้การดำเนินการโครงการมีความต่อเนื่อง และเพิ่มโอกาสให้เยาวชนในพื้นที่ 5 จังหวัดชายแดนภาคใต้ คือ จังหวัดปัตตานี จังหวัดยะลา จังหวัดนราธิวาส จังหวัดสตูล และจังหวัดสงขลา 4 อำเภอ (จะนะ เทพา นาทวี และสะบ้าย้อย) ได้เข้าศึกษาในระดับอุดมศึกษาในสาขาวิชาที่ขาดแคลนตามความต้องการของพื้นที่ รวมทั้งสามารถนำความรู้ไปพัฒนาท้องถิ่นภูมิลำเนาของตนเองได้
โครงการทุนอุดมศึกษาเพื่อการพัฒนาจังหวัดชายแดนภาคใต้ ระยะที่ 4 มีวัตถุประสงค์เพื่อ 1)เปิดโอกาสและลดความเลื่อมล้ำทางการศึกษาให้แก่นักเรียนในพื้นที่ 5 จังหวัดชายแดนภาคใต้ 2)สนับสนุนทุนการศึกษาระดับปริญญาตรีในสาขาวิชาขาดแคลนตามความต้องการของพื้นที่ 3)ส่งเสริมให้ผู้รับทุนมีจิตอาสาและจิตสาธารณะ สร้างประโยชน์แก่สถาบันที่ตนเองศึกษา ท้องถิ่น และประเทศชาติ ระยะเวลาโครงการตั้งแต่ปีการศึกษา 2566 - 2570 โดยมีกลุ่มเป้าหมายเป็นเยาวชนที่มีภูมิลำเนาในพื้นที่ 5 จังหวัดชายแดนภาคใต้ติดต่อกันไม่น้อยกว่า 3 ปี และจบการศึกษาระดับมัธยมศึกษาปีที่ 6 หรือเทียบเท่าในเขตพื้นที่ โดยแบ่งเป็น 2 กลุ่ม คือ กลุ่มที่ 1 เยาวชนที่ไม่สามารถสอบเข้าศึกษาต่อในสถาบันอุดมศึกษาได้ จะสนับสนุนสถานที่ศึกษาต่อเป็นกรณีพิเศษ กลุ่มที่ 2 เยาวชนที่สามารถสอบเข้าศึกษาในสถาบันอุดมศึกษาได้ จะสนับสนุนทุนค่าครองชีพในสาขาวิชาที่ขาดแคลน ส่วนการสนับสนุนทุนการศึกษานั้น เป็นการสนับสนุนทุนการศึกษารวมทั้งหมด 500 ทุน จำนวน 5 รุ่น รุ่นละ 4 ปี โดยผู้ได้รับทุนกลุ่มที่ 1 จำนวน 250 ทุน ต้องเป็นผู้ที่ผ่านการสอบคัดเลือกลำดับที่ 1 - 250 ได้รับทุน 40,000 บาทต่อปีการศึกษา ตามระยะเวลาของหลักสูตร ส่วนผู้ได้รับทุนกลุ่มที่ 2 จำนวน 250 ทุน ได้รับทุน 40,000 บาทต่อปีการศึกษา ตามระยะเวลาของหลักสูตร
นางสาวรัชดา กล่าวด้วยว่า โครงการทุนอุดมศึกษาเพื่อการพัฒนาจังหวัดชายแดนภาคใต้ดำเนินการมาแล้ว 3 ระยะ เริ่มตั้งแต่ปีการศึกษา 2550 มีเยาวชนในพื้นที่ 5 จังหวัดชายแดนใต้ได้รับทุนการศึกษาแล้ว 5,795 คน จากการติดตามและประเมินผลสัมฤทธิ์ของโครงการ พบว่า ผู้รับทุนโครงการระยะที่ 1 มีงานทำร้อยละ 70.3 ศึกษาต่อร้อยละ 1.9 ผู้รับทุนโครงการระยะที่ 2 มีงานทำร้อยละ 71.9 ศึกษาต่อร้อยละ 6.5 ส่วนผู้รับทุนโครงการระยะที่ 3 อยู่ระหว่างการประเมินโครงการ
วันพุธที่ 8 มีนาคม 2566
08/03/2566
​ครม.เห็นชอบร่างแผนพัฒนาระยะ 5 ปี สาขาความร่วมมือเศรษฐกิจข้ามพรมแดน กรอบความร่วมมือแม่โขง – ล้านช้าง ร่วมขับเคลื่อน 9 ภารกิจสำคัญ
​ครม.เห็นชอบร่างแผนพัฒนาระยะ 5 ปี สาขาความร่วมมือเศรษฐกิจข้ามพรมแดน กรอบความร่วมมือแม่โขง – ล้านช้าง ร่วมขับเคลื่อน 9 ภารกิจสำคัญ
วันที่ 8 มีนาคม 2566 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยผลการประชุมคณะรัฐมนตรี (ครม.) เมื่อวันที่ 7 มีนาคม 2566 ว่า ครม.เห็นชอบร่างแผนพัฒนาระยะ 5 ปี (พ.ศ.2566 – 2570) สำหรับสาขาความร่วมมือเศรษฐกิจข้ามพรมแดน ภายใต้กรอบความร่วมมือแม่โขง – ล้านช้าง ตามที่กระทรวงพาณิชย์เสนอ กรอบความร่วมมือแม่โขง - ล้านช้าง (Mekong-Lancang Cooperation: MLC) จัดตั้งขึ้นอย่างเป็นทางการเมื่อเดือนพฤศจิกายน 2558 มีสมาชิก 6 ประเทศ ได้แก่ จีน กัมพูชา ลาว เมียนมา เวียดนาม และไทย ซึ่งตกลงร่วมส่งเสริมความร่วมมือ 6 สาขา ได้แก่ 1)สาขาความเชื่อมโยง 2)สาขาการพัฒนาศักยภาพ ในการผลิต 3)สาขาความร่วมมือทรัพยากรน้า 4)สาขาการเกษตร 5)สาขาการลดความยากจน และ 6)สาขาความร่วมมือเศรษฐกิจข้ามพรมแดน สำหรับแผนพัฒนาระยะ 5 ปี (พ.ศ.2566 – 2570) สาขาความร่วมมือเศรษฐกิจข้ามพรมแดน มีภารกิจสำคัญ 9 ด้าน ดังนี้
1.การค้า การลงทุน และอุตสาหกรรม อาทิ (1)ส่งเสริมการใช้เศรษฐกิจชีวภาพ เศรษฐกิจหมุนเวียน เศรษฐกิจสีเขียว (BCG) ในกระบวนการผลิต (2)จัดตั้งตลาดแม่โขง – ล้านช้างสำหรับสินค้าเกษตร (3)จัดทำแผนความร่วมมือในการผลิตและการใช้พลังงานทดแทน (4)การท่องเที่ยวอัจฉริยะและเป็นมิตรกับสิ่งแวดล้อม
2.การอำนวยความสะดวกทางการค้าและการขนส่ง ปรับปรุงระบบศุลกากรผ่านแดนให้มีประสิทธิภาพมากขึ้น และยกระดับโครงสร้างพื้นฐานเพื่ออำนวยความสะดวกทางการค้าและการขนส่ง
3.โลจิสติกส์ข้ามพรมแดน ส่งเสริมความเชื่อมโยงด้านโครงสร้างพื้นฐานและการสร้างเครือข่ายโลจิสติกส์ระหว่างภูมิภาค
4.พาณิชย์อิเล็กทรอนิกส์ ส่งเสริมการใช้เทคโนโลยีดิจิทัลในทางการค้าและส่งเสริมการเติบโตของอุตสาหกรรมสำคัญบนพื้นฐานของความเข้มแข็งด้านดิจิทัล
5.เขตเศรษฐกิจ ส่งเสริมการค้าและการลงทุนระดับภูมิภาคโดยการพัฒนา เขตเศรษฐกิจพิเศษเชียงราย และการขับเคลื่อนการค้าชายแดน
6.การจัดประชุมนิทรรศการ การสร้างแบรนด์แม่โขง - ล้านช้าง และส่งเสริมการพัฒนาเมืองแสดงสินค้านานาชาติ
7.การบ่มเพาะและการสนับสนุนวิสาหกิจขนาดกลางและขนาดย่อม สร้างสภาพแวดล้อมทางอุตสาหกรรมและการค้าที่เอื้อต่อการเติบโตสำหรับวิสาหกิจขนาดกลางและขนาดย่อม และสร้างเวทีความร่วมมือด้านวิสาหกิจขนาดกลางและขนาดย่อม
8.การพัฒนาทรัพยากรมนุษย์ อำนวยความสะดวกในการเคลื่อนย้ายแรงงานภายในภูมิภาค และส่งเสริมความร่วมมือระหว่างมหาวิทยาลัย
9.การแลกเปลี่ยนองค์ความรู้และเทคโนโลยี แลกเปลี่ยนความก้าวหน้าด้านวิทยาศาสตร์และเทคโนโลยี ด้านการเกษตร ด้านการชลประทาน และการใช้ทรัพยากรน้ำ และแลกเปลี่ยนผู้เชี่ยวชาญด้านวิชาการและวิจัยประยุกต์
วันพุธที่ 8 มีนาคม 2566
08/03/2566
ปลัดกระทรวงยุติธรรม ลงพื้นที่ตรวจเยี่ยมสถานพินิจและคุ้มครองเด็กและเยาวชนจังหวัดนครศรีธรรมราช
ปลัดกระทรวงยุติธรรม ลงพื้นที่ตรวจเยี่ยมสถานพินิจและคุ้มครองเด็กและเยาวชนจังหวัดนครศรีธรรมราช
ในวันเสาร์ที่ ๔ มีนาคม ๒๕๖๖ เวลา ๑๓.๓๐ น. นางพงษ์สวาท กายอรุณสุทธิ์ ปลัดกระทรวงยุติธรรม พร้อมด้วย นายสหการณ์ เพ็ชรนรินทร์ รองปลัดกระทรวงยุติธรรม หัวหน้ากลุ่มภารกิจด้านพัฒนาพฤตินิสัย ลงพื้นที่ตรวจเยี่ยมสถานพินิจและคุ้มครองเด็กและเยาวชนจังหวัดนครศรีธรรมราช โดยมี นางเพ็ญพร วงศาสวัสดิ์ ผู้อำนวยการสถานพินิจและคุ้มครองเด็กและเยาวชนจังหวัดนครศรีธรรมราช และเจ้าหน้าที่ที่เกี่ยวข้องให้การต้อนรับ
​    สถานพินิจและคุ้มครองเด็กและเยาวชนจังหวัดนครศรีธรรมราช ก่อตั้งขึ้นมาในปี พ.ศ. ๒๕๔๑ มีพื้นที่รวมกับศาลเยาวชนและครอบครัวจังหวัดนครศรีธรรมราช รวม ๙๓ ไร่เศษ โดยเด็กและเยาวชนฯ ที่นี่เป็นเด็กในพื้นที่ ซึ่งส่วนใหญ่เป็นคดียาเสพติดและคดีครอบครัว เป็นหน่วยงานที่มีรางวัลการันตีมากมาย อาทิ การให้บริการการดูแลเด็กในโครงการสุขภาพที่เป็นมิตร เป็นสถานบำบัดในระบบการต้องโทษที่ผ่านมาตรฐาน และเป็นโมเดลคลาสรูม
​    ปลัดกระทรวงยุติธรรม กล่าวว่า มีความดีใจและเป็นโอกาสอันดีที่ได้มาเจอน้อง ๆ เด็กและเยาวชนฯ ขอชื่นชมบุคลากรและเจ้าหน้าที่ที่เสียสละปฎิบัติหน้าที่ตรงนี้ ทั้งภารกิจที่อยู่ในความรับผิดชอบดูแล และภารกิจที่ยกระดับหน่วยงานให้เป็นองค์กรที่ได้มาตรฐาน มีรางวัลการันตีมากมาย ซึ่งถือได้ว่าเป็นการบริหารจัดการในเชิงสถานที่ แต่สิ่งที่อยากจะได้ยิน คือ การที่จำนวนของเด็กและเยาวชนในสถานพินิจฯ มีจำนวนที่น้อยลง
​    “อยากให้ น้อง ๆ ที่ก้าวพลาด ได้ใช้เวลานี้ทบทวนว่าเพราะเหตุใดเราถึงได้เข้ามาอยู่ในที่แห่งนี้ เมื่อมีโอกาสอยากให้ก้าวออกไปโดยไม่ต้องหวนกลับเข้ามาใหม่หากจำนวนลดลง นั่นหมายความว่า เด็กและเยาวชนฯ มีโอกาสเติบโตในสังคมได้อย่างมีประสิทธิภาพ และอยากให้ถ่ายทอดประสบการณ์ที่ก้าวพลาดและการใช้ชีวิตอยู่ในสถานควบคุมเป็นอย่างไร เพื่อเด็กและเยาวชนจะได้เกิดการตระหนักและเป็นการช่วยเหลือสังคมได้อีกมาก” ปลัดกระทรวงยุติธรรมกล่าว
​    นายสหการณ์ กล่าวว่า เด็กและเยาวชนฯ ที่นี่เป็นทรัพยากรที่มีความสำคัญทั้งของครอบครัว สังคม รวมถึงประเทศชาติเชื่อมั่นว่าทุกคนไม่อยากจะเข้ามาที่นี่ แต่เนื่องด้วยความรู้เท่าไม่ถึงการณ์จึงนำมาสู่ตรงนี้ แต่ไม่ได้หมายความว่าที่ตรงนี้คือจุดจบ อยากจะให้เป็นครั้งสุดท้ายในชีวิต ขอเป็นกำลังใจให้ทุกคน รวมไปถึงบุคลากรและเจ้าหน้าที่ที่จะร่วมกันปฏิบัติภารกิจที่สำคัญนี้ให้สำเร็จไปด้วยกัน
​    นอกจากนี้ ได้เยี่ยมชมผลิตภัณฑ์จากเด็กและเยาวชนฯ อาทิ การทำน้ำยาล้างจานการประดิษฐ์ดอกไม้จันทน์ การทำพวงกุญแจการถักไหมพรม การถักผ้าพันคอ การแกะสลักรองเท้า การเย็บหน้ากากอนามัย
​    พร้อมกันนี้ได้เยี่ยมชมโรงอาหารที่มีการจัดเตรียมพื้นที่เพื่อรักษามาตรการความปลอดภัยในด้านการป้องกันโรคไวรัสโคโรนา 2019 ซึ่งสถานพินิจฯ มีการกำหนดตารางอาหารตามหลักโภชนาการเพื่อสุขภาวะที่ดีของเด็กและเยาวชนฯ อีกทั้ง มีห้องเก็บอาหารแห้งที่มีความสะอาด และมีพื้นที่่จัดเก็บเพียงพอ รวมไปถึงภาชนะที่ใช้ใส่อาหารนั้น มีการเลือกภาชนะที่คำนึงถึงเรื่องความปลอดภัยในการนำไปใช้ก่อเหตุได้น้อยที่สุดเป็นสำคัญ
วันพุธที่ 8 มีนาคม 2566
08/03/2566
รมว.สุชาติ มอบโล่รางวัลเชิดชูเกียรติ 31 สตรีทำงานดีเด่น เนื่องในวันสตรีสากล ปี 2566
รมว.สุชาติ มอบโล่รางวัลเชิดชูเกียรติ 31 สตรีทำงานดีเด่น เนื่องในวันสตรีสากล ปี 2566
กระทรวงแรงงาน โดยกรมสวัสดิการและคุ้มครองแรงงาน เชิดชู 31 ผู้หญิงแกร่งทำงานเก่ง พร้อมมอบโล่รางวัล “สตรีทำงานดีเด่น” เนื่องในวันสตรีสากล ประจำปี 2566 มุ่งหวังให้สตรีทำงานนำมาเป็นต้นแบบในการสร้างแรงบันดาลใจ เพื่อพัฒนาศักยภาพตนเอง และนำไปสู่การพัฒนาสังคม เศรษฐกิจ และประเทศชาติได้อย่างยั่งยืน
วันที่ 8 มีนาคม 2566 นายสุชาติ ชมกลิ่น รัฐมนตรีว่าการกระทรวงแรงงาน เป็นประธานเปิดงานวันสตรีสากล และมอบโล่รางวัลสตรีทำงานดีเด่น ประจำปี 2566 โดยมี ผู้บริหารระดับสูงกระทรวงแรงงานและผู้เข้ารับรางวัลสตรีทำงานดีเด่น ร่วมให้การต้อนรับ ณ โรงแรมมิราเคิล แกรนด์ คอนเวนชั่น ถนนวิภาวดีรังสิต เขตหลักสี่ กรุงเทพมหานคร นายสุชาติ กล่าวว่า รัฐบาลภายใต้การนำของท่าน พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้ให้ความสำคัญกับบทบาทและสิทธิของสตรี ซึ่งปัจจุบันสตรีเข้ามามีบทบาทสำคัญในการพัฒนาประเทศ บทบาทของสตรีในประเทศไทยนั้น ได้เพิ่มขึ้นมากกว่าในอดีตอย่างมากทั้งในระดับผู้บริหารและระดับปฏิบัติ และยังพบว่า ผู้หญิงได้รับการยอมรับมากขึ้นในแวดวงธุรกิจและอุตสาหกรรมต่าง ๆ โดยกระทรวงแรงงาน ในฐานะหน่วยงานที่มีภารกิจสำคัญในการคุ้มครองแรงงานได้ตระหนักถึงสตรีทำงานทุกคนว่าเป็นกำลังสำคัญของชาติ อันจะเห็นได้จากในช่วงสถานการณ์การแพร่ระบาดของโควิด-19 ที่ผ่านมา สตรีทำงานเป็นหนึ่งในผู้ที่มีบทบาทในการช่วยยับยั้งการแพร่ระบาดตามแต่ละพื้นที่ต่าง ๆ จนทำให้สถานการณ์ดีขึ้น นอกจากนี้ บทบาทสตรียังช่วยสร้างสรรค์สังคม รวมทั้งช่วยขับเคลื่อนเศรษฐกิจของประเทศให้เจริญก้าวหน้า กระทรวงแรงงาน จึงได้มุ่งมั่นที่จะส่งเสริมให้แรงงานสตรีได้รับการคุ้มครองสิทธิเท่าเทียมกัน โดยไม่เลือกปฏิบัติ มีความมั่นคง และมีคุณภาพชีวิตที่ดี รวมทั้งผลักดันให้มีการแก้กฎหมายให้สตรีมีครรภ์สามารถใช้สิทธิลาเพื่อคลอดบุตรโดยได้รับค่าจ้าง 98 วัน เพิ่มวงเงินสงเคราะห์บุตรจาก 600 บาท เป็น 800 บาท และตรวจสุขภาพเชิงรุกให้แรงงานสตรี ตลอดจนร่วมมือกับทุกภาคส่วนในการส่งเสริม สนับสนุนบทบาทสตรี และความเสมอภาคชายหญิง ซึ่งจะเป็นกลไกที่สำคัญในการพัฒนาประเทศให้เจริญก้าวหน้าได้อย่างมั่นคงและยั่งยืน ผมขอยืนยันอีกครั้งว่า "สตรีเป็นพลังขับเคลื่อนเศรษฐกิจของประเทศ" อย่างแท้จริง
นายสุชาติ กล่าวต่อว่า สำหรับการจัดงานวันสตรีสากล ประจำปี 2566 นี้ จัดขึ้นภายใต้แนวคิด “แรงงานสตรี สร้างความเสมอภาคและการทำงานที่มีคุณค่า” เพื่อรณรงค์ให้ทุกภาคส่วนของสังคมตระหนักถึงความสำคัญของสตรีทำงาน สนับสนุน ส่งเสริมให้สตรีทำงานได้รับสิทธิอย่างเท่าเทียมและเป็นธรรม ยกระดับคุณภาพชีวิต พร้อมมีความสุขในการทำงาน โดยพิธีมอบโล่รางวัลสตรีทำงานดีเด่น ประจำปี 2566 เพื่อยกย่อง เชิดชูเกียรติสตรีทำงานดีเด่นในการเป็นแบบอย่างที่ดี จำนวนทั้งสิ้น 31 คน จาก 8 ประเภทรางวัล อาทิ นางสาวฉวีวรรณ อุทัยพิบูลย์ รองผู้ว่าการ (แผนและพัฒนา) การประปานครหลวง นางวันเพ็ญ บุรีสูงเนิน รองศึกษาธิการภาค 6 ปฏิบัติหน้าที่ศึกษาธิการภาค 9 สำนักงานปลัดกระทรวงศึกษาธิการ ประเภทสตรีนักบริหารดีเด่น นางสาวเขมนิจ จามิกรณ์ ประเภทศิลปินสตรีดีเด่น นางเธียรรัตน์ นะวะมะวัฒน์ โฆษกกระทรวงแรงงาน (ฝ่ายการเมือง) ประเภทสื่อมวลชนสตรีดีเด่น นางสาวทองพูล บัวศรี ผู้จัดการโครงการครูข้างถนน/โครงการโรงเรียนเด็กก่อสร้างเคลื่อนที่ มูลนิธิสร้างสรรค์เด็ก ประเภทสตรีองค์กรพัฒนาเอกชนดีเด่น นอกจากนี้ ภายในงานยังมีกิจกรรมแสดงนิทรรศการสตรีทำงานดีเด่น และการแสดงผลิตภัณฑ์ของสตรีผู้ประกอบอาชีพอิสระดีเด่นอีกด้วย
วันพุธที่ 8 มีนาคม 2566
กรมเจ้าท่า คุมเข้มความปลอดภัยทางน้ำ เน้นย้ำผู้ประกอบการ เรือต้องปลอดภัยอยู่ในสภาพพร้อมใช้งาน นักท่องเที่ยวต้องสวมใส่เสื้อชูชีพทุกครั้ง เพื่อความปลอดภัยทางน้ำ
...
กรมเจ้าท่า คุมเข้มความปลอดภัยทางน้ำ เน้นย้ำผู้ประกอบการ เรือต้องปลอดภัยอยู่ในสภาพพร้อมใช้งาน นักท่องเที่ยวต้องสวมใส่เสื้อชูชีพทุกครั้ง เพื่อความปลอดภัยทางน้ำ
จากนโยบายรัฐบาล และกระทรวงคมนาคม โดยรัฐมนตรีว่าการกระทรวงคมนาคม (นายศักดิ์สยาม ชิดชอบ) และรัฐมนตรีช่วยว่าการกระทรวงคมนาคม (ดร.อธิรัฐ รัตนเศรษฐ) มอบหมายให้กรมเจ้าท่า ดูแลความปลอดภัยและอำนวยความสะดวกให้กับประชาชนในการเดินทางทางน้ำทั่วประเทศ
นายสรพงศ์ ไพฑูรย์พงษ์ รักษาการอธิบดีกรมเจ้าท่า กระทรวงคมนาคม เปิดเผยว่า กำชับให้กรมเจ้าท่า ในส่วนภูมิภาคที่ 1 - 7 ตรวจตราความปลอดภัยทางน้ำ เน้นย้ำประชาชนและนักท่องเที่ยวต้องสวมใส่ชูชีพก่อนลงเรือทุกครั้ง “ท่าเรือปลอดภัย เรือปลอดภัย คนปลอดภัย“ เนื่องจากประชาชนและนักท่องเที่ยวเดินทางท่องเที่ยวเป็นจำนวนมาก เมื่อวันที่ 7 มีนาคม 2566 สำนักงานเจ้าท่าภูมิภาคสาขาพัทยา ได้ออกตรวจตราความปลอดภัยทางน้ำ และรายงานจำนวนยอดเรือและจำนวนผู้โดยสารทั้งขาไปและขากลับ ตั้งแต่เวลา 07.00-18.00 น. ดังนี้
1. ท่าเรือพัทยาใต้ - เกาะล้าน
- ท่าหน้าบ้าน รอบเวลา 07.00-18.00 น. มีเรือวิ่ง 17 เที่ยว จำนวนผู้โดยสาร 2,923 คน
- ท่าตาแหวน รอบเวลา 07.00-13.00 น. มีเรือวิ่ง 7 เที่ยว จำนวนผู้โดยสาร 1,560 คน
2 .ท่าเรือเกาะล้าน -​ พัทยาใต้
- ท่าหน้าบ้าน รอบเวลา 06.30-18.00 น. มีเรือวิ่ง 22 เที่ยว จำนวนผู้โดยสาร 4,697 คน
- ท่าหาดตาแหวน รอบเวลา 13.00-17.00 น. มี เรือวิ่ง 5 เที่ยว จำนวนผู้โดยสาร 819 คน
รวมทั้งหมดมีเรือวิ่ง 51 เที่ยว จำนวน ผู้โดยสาร 9,999 คน
ทั้งนี้ จากการตรวจตราความปลอดภัยไม่พบอุบัติเหตุในพื้นที่ดัวกล่าว เหตุการณ์ปกติ กรมเจ้าท่า ได้กำชับเน้นย้ำเจ้าหน้าที่ให้ปฏิบัติตามมาตรการเพื่อความปลอดภัย รวมทั้งประกาศแจ้งเตือนให้ใช้ความระมัดระวังในการเดินเรือและใช้เรือ โดยเคร่งครัด พร้อมขอความร่วมมือและเน้นย้ำประชาชนทุกท่าน เรื่องการสวมใส่เสื้อชูชีพขณะโดยสารเรือ เพื่อป้องกันการเกิดอุบัติเหตุทางน้ำ หากประชาชนท่านใดพบเห็นเหตุการณ์ความไม่ปลอดภัยทางน้ำ สามารถโทรแจ้งสายด่วนกรมเจ้าท่า 1199 ได้ตลอด 24 ชั่วโมง
วันพุธที่ 8 มีนาคม 2566
“5 รุ่น รุ่นละ 500 ทุน” ส่งเยาวชน 5 จังหวัดชายแดนใต้ ทุนละ 40,000 บาท/ปี เรียนจนจบ ป.ตรี
.....
ครม. เห็นชอบ โครงการทุนอุดมศึกษาเพื่อการพัฒนาจังหวัดชายแดนภาคใต้ ระยะที่ 4 พร้อมวงเงิน 419.5 ล้านบาท ให้แก่เยาวชนที่เรียนจบชั้น ม.6 หรือเทียบเท่า และมีภูมิลำเนาอยู่ติดต่อกันไม่น้อยกว่า 3 ปีในพื้นที่ จ.ปัตตานี จ.ยะลา จ.นราธิวาส จ.สตูล และ 4 อำเภอ ใน จ.สงขลา ได้แก่ อ.จะนะ อ.เทพา อ.นาทวี และ อ.สะบ้าย้อย ได้เรียนต่อระดับปริญญาตรีภายในประเทศ ในสาขาวิชาที่เป็นความต้องการของพื้นที่ จำนวน 5 รุ่น ในปีการศึกษา 2566 – 2570 รุ่นละ 500 ทุน
.
การสนับสนุนทุน แบ่งเป็น 2 กลุ่ม ดังนี้
1. เยาวชนที่สอบเข้าสถาบันอุดมศึกษาไม่ได้ จะได้รับการสนับสนุนสถานที่ศึกษาต่อ โดยอาจมีสิทธิพิเศษบางประการ เช่น ยกเว้นค่าธรรมเนียมการศึกษา ลดค่าเล่าเรียน ทั้งนี้ จะต้องสอบคัดเลือกเพื่อรับทุนค่าครองชีพ ผู้สอบได้ลำดับที่ 1-250 จะได้รับทุน 40,000 บาท/ปีการศึกษา
2. เยาวชนที่สอบเข้าได้ จะพิจารณาจากนักศึกษาชั้นปีที่ 1 ในสถาบันอุดมศึกษา ที่มีผลการเรียนดี ความประพฤติดี แต่ฐานะยากจน จำนวน 250 คน ได้รับทุน 40,000 บาท/ปีการศึกษา
.
อ่านเพิ่มเติม คลิก >>https://www.thaigov.go.th/news/contents/details/65845
.
#ไทยคู่ฟ้า#สื่อสารรัฐบาลไทย
-------------------
วันพุธที่ 8 มีนาคม 2566
สธ. เผย 15 จังหวัดค่าฝุ่น PM 2.5 สูงติดต่อกัน 3 วัน ตั้งแต่ต้นปีพบผู้ป่วยแล้ว 1.32 ล้านคน คาดสัปดาห์นี้ กทม.-ปริมณฑลแนวโน้มดีขึ้น
ปลัดกระทรวงสาธารณสุข เผย 15 จังหวัดค่าฝุ่น PM 2.5 สูงเกิน 51 มคก./ลบ.ม. ติดต่อเกิน 3 วัน ส่วนใหญ่อยู่ภาคเหนือ รวม กทม.ทั้ง 50 เขต ตั้งแต่ต้นปีมีผู้ป่วยเกี่ยวกับมลพิษทางอากาศ 1.32 ล้านคน สัปดาห์นี้ป่วยอีก 1.96 แสนคน
ปลัดกระทรวงสาธารณสุข เผย 15 จังหวัดค่าฝุ่น PM 2.5 สูงเกิน 51 มคก./ลบ.ม. ติดต่อเกิน 3 วัน ส่วนใหญ่อยู่ภาคเหนือ รวม กทม.ทั้ง 50 เขต ตั้งแต่ต้นปีมีผู้ป่วยเกี่ยวกับมลพิษทางอากาศ 1.32 ล้านคน สัปดาห์นี้ป่วยอีก 1.96 แสนคน ย้ำกลุ่มเสี่ยงหลีกเลี่ยงทำกิจกรรมกลางแจ้งช่วงที่มีฝุ่นสูง คาด กทม.และปริมณฑลแนวโน้มดีขึ้น หลังมีลมใต้ช่วยกระจายฝุ่น แต่ภาคเหนือยังเพิ่มขึ้น
วันนี้ (8 มีนาคม 2566) นพ.โอภาส การย์กวินพงศ์ ปลัดกระทรวงสาธารณสุข เปิดเผยว่า จากรายงานสถานการณ์หมอกควันและฝุ่นละอองขนาดเล็กด้านการแพทย์และสาธารณสุข ประจำวันที่ 8 มีนาคม 2566 พบพื้นที่ที่มีค่าฝุ่น PM 2.5 เกิน 51 ไมโครกรัม/ลูกบาศก์เมตร (มคก./ลบ.ม.) ซึ่งเริ่มมีผลกระทบต่อสุขภาพ ติดต่อกันเกิน 3 วัน จำนวน 15 จังหวัด ได้แก่ น่าน (อ.เมือง อ.เฉลิมพระเกียรติ) เชียงใหม่ (อ.เมือง อ.ฮอด อ.เชียงดาว อ.แม่แจ่ม) เชียงราย (อ.เมือง อ.แม่สาย อ.เชียงของ) แพร่ (อ.เมือง) พะเยา (อ.เมือง) ลำพูน (อ.เมือง อ.ลี้) ลำปาง (อ.เมือง อ.แม่เมาะ) แม่ฮ่องสอน (อ.เมือง อ.แม่สะเรียง อ.ปาย) อุตรดิตถ์ (อ.เมือง) สุโขทัย (อ.เมือง) ตาก (อ.แม่สอด อ.เมือง) พิษณุโลก (อ.เมือง) เพชรบูรณ์ (อ.เมือง) นนทบุรี (อ.เมือง อ.ปากเกร็ด) และ กทม.ทั้ง 50 เขต โดยมีการเปิดศูนย์ปฏิบัติการฉุกเฉินด้านการแพทย์และสาธารณสุขแล้ว 15 จังหวัด และกำลังเปิดเพิ่มอีก 6 จังหวัด ส่วนพื้นที่ที่มีค่าฝุ่นมากกว่า 51 มคก./ลบ.ม. แต่ไม่ต่อเนื่องเกิน 3 วันมี 36 จังหวัด
“ค่าฝุ่น PM 2.5 ปีนี้สูงกว่าปีที่แล้ว ส่วนหนึ่งเป็นเพราะปี 2564 และ 2565 เป็นช่วงที่มีสถานการณ์โควิด 19 การเดินทางน้อย ทำให้มีค่าฝุ่นน้อย อย่างไรก็ตาม จากการประเมินสถานการณ์ วันที่ 9-14 มีนาคม 2566 โดยกรมควบคุมมลพิษ พื้นที่ กทม.และปริมณฑลมีแนวโน้มที่ดีขึ้น เนื่องจากมีลมทางใต้ช่วยพัดพาฝุ่นละอองออกจากพื้นที่ ส่วนภาคเหนือตอนบนและตอนล่างยังมีแนวโน้มสูงขึ้น” นพ.โอภาสกล่าว
นพ.โอภาสกล่าวต่อว่า เมื่อเข้าสู่ฤดูร้อน สถานการณ์ฝุ่นจะค่อยๆ ลดลง คาดว่าจะยังมีปัญหาอยู่อีก 1-2 สัปดาห์ จึงต้องเฝ้าระวังในกลุ่มเสี่ยง ทั้งผู้สูงอายุ ผู้ป่วยที่มีโรคทางปอดและหัวใจ รวมถึงเด็กเล็ก โดยช่วงที่มีค่ามีฝุ่นสูงควรเลี่ยงการทำกิจกรรมกลางแจ้ง ทั้งนี้ ได้สั่งการให้เฝ้าระวังและดูแลผู้ป่วยอย่างต่อเนื่อง ซึ่งจากการเฝ้าระวังโรคที่เกี่ยวข้องกับมลพิษทางอากาศ ระหว่างวันที่ 1 มกราคม - 5 มีนาคม 2566 พบผู้ป่วยด้วยโรคที่เกี่ยวข้องกับมลพิษทางอากาศรวม 1,325,838 ราย โดยสัปดาห์นี้พบผู้ป่วย 196,311 ราย เพิ่มขึ้นจากสัปดาห์ที่ผ่านมาที่พบ 161,839 ราย กลุ่มโรคที่เจ็บป่วยสูงสุด ได้แก่ กลุ่มโรคทางเดินหายใจ 583,238 ราย เพิ่มขึ้นจากสัปดาห์ก่อน 85,910 ราย,กลุ่มโรคผิวหนังอักเสบ 267,161 ราย เพิ่มขึ้น 35,878 ราย กลุ่มโรคตาอักเสบ 242,805 ราย เพิ่มขึ้น 36,537 ราย และโรคหัวใจ หลอดเลือดและสมอง 208,880 ราย เพิ่มขึ้น 33,413 ราย
*********************************************** 8 มีนาคม 2566